《钱博士登俊赠西域地图》
清代·沈青崖

客从军中来，遗我盈丈纸。展卷列丹青，大荒靡涯涘。

嵯峨于阗山，蜿蟺伊丽水。轮台及阳关，如在掌上指。

汉唐殊名称，回夷互迁徙。服畔靡有常，古来多战垒。

白骨沉沙窝，金刀折涧底。寒暄异中华，幅员空万里。

有壤不可耕，得民不可使。唐虞声教讫，西被流沙止。

聚米虽良谋，形势何足恃。素壁张斯图，聊识大亥趾。

作者简介：沈青崖，字艮思，秀水人。雍正癸卯举人，历官河南开归道。有《寓舟诗集》。